กรานาดีน (ยุคก่อนมหาวิบัติวันกลืนกิน)

ชื่อทางการ
 การปกครอง
 สถานะปกครอง
 ผู้ปกครอง
 ศูนย์กลาง
 ศาสนา
 ดินแดนมรณชน (Alshmat)  รูมีเลีย (Rumelia)

**กรานาดีน** (Elgradimat, Elgradipal) เป็นชื่อเรียกกลุ่มทางอารยธรรมแรกของมนุษยชาติ (First Civilization) ที่ตั้งอยู่ในใจกลางทวีปควินซิลอร์ ซึ่งมีใจกลางอยู่ที่เมืองเอนริพาล (Enripal, นิวาสสถานแห่งเทพเอนริ) และเมืองเอลกราดิพาล (Elgradipal, นิวาสสถานแห่งลำน้ำและปฐพี) โดยเป็นอารยธรรมของเผ่ามนุษย์แห่งแรกสุดในธูเรนอีอน กรานาดีนมีพื้นที่ส่วนใหญ่อยู่ในภูมิภาคสองส่วน ได้แก่ เอนริมัท (Enrimat, เมืองเทพเอนริ) ซึ่งอยู่ทางตอนเหนือของภูเขามาดุก (Maduk, ปัจจุบันคือเทือกเขาเฮสโพเทีย) และ เอนกราดิมัท (Engradimat, นครเมืองที่พำนัก) อยู่ทางตอนใต้ของภูเขามาดุก

เดิมกรานาดีนปกครองแบบระบบนครเมืองโดยมีเจ้าเมืองเอนริพาล ผู้ปกครองเอนริมัท ถือว่าเป็นตัวแทนของเทพเอนริที่เป็นเทพประจำเมือง ต่อมานครเมืองอื่น ๆ ได้ประกาศเป็นอิสระจากเอนริพาล ซึ่งเป็นเมืองที่มีเทพแต่ละองค์ประจำอยู่ ก่อนจะเกิดสงครามกลางเมือง ได้แก่

* Šipal (ชิพาล) เมืองแห่งเทพชีร์
* Takhnapal (ทัคฮ์นาพาล) เมืองแห่งเทพทัคฮ์นา
* Turpal (ทูรฺพาล) เมืองแห่งเทพทูรฺ
* Ginšpal (กินชฺพาล) เมืองแห่งเทพกินชา
* Enripal (เอนริพาล) เมืองแห่งเทพเอนริ

ก่อนจะกลับมารวมกันได้อีกครั้งภายใต้การนำพาของเอนริบารี วีรชนซึ่งเป็นประชากรที่หลงเหลือของเอนริพาล ในการรวบรวมประชากรจากทุกเมือง ย้ายไปตั้งรกรากใหม่ โดยใช้เส้นทางแม่น้ำศักดิ์สิทธิ์อาบันตีเอร์ ที่ลอดผ่านภูเขามาดุก ไปยังทางใต้ของภูเขา หรืออีกฝั่งของภูเขา จากนั้นก็เกิดการขยายตัวอย่างต่อเนื่อง

ภายหลังกรานาดีนกลายเป็นศูนย์กลางของการเกิดมหาวิบัติวันกลืนกิน และอารยธรรมส่วนใหญ่หายสาบสูญไปในช่วงเวลาเดียวกัน

## ศัพทมูลวิทยา

### Enripal/Enrimat

Enripal เป็นคำในภาษากรานาดีนเก่า ซึ่งเกิดจากการสมาสคำสองคำ คือ Enri+pal โดยคำว่า Enri (เอนริ) คือชื่อเทพเจ้าสูงสุดของอารยธรรมกรานาดีนดั้งเดิม ซึ่งเป็นเทพประธานในมวลเทวสภา และคำว่า pal เป็นคำปัจจัย (suffix) เพื่อเปลี่ยนคำนามที่อยู่ข้างหน้า ให้เป็นชื่อเรียกพื้นที่ที่มีลักษณะเป็นนครเมือง (city-state)

ส่วนคำว่า Enrimat เป็นคำในภาษากรานาดีนเก่าเช่นกัน ใช้หลักการสมาสเดียวกัน คือ Enri+mat โดยคำว่า mat เป็นคำปัจจัย ที่เปลี่ยนคำนามที่อยู่ด้านหน้า ให้เป็นชื่อเรียกพื้นที่รอบ ๆ ซึ่งมีใจกลางเป็นนครเมือง มีศักดิ์ใกล้เคียงกับคำว่า รัฐ

ทั้ง Enripal และ Enrimat เป็นคำไวพจน์ ที่เรียกพื้นที่ของอารยธรรมกรานาดีนดั้งเดิมและพื้นที่ภูมิศาสตร์ที่เกี่ยวข้อง

### Elgradipal/Engradimat/Elgradisarsumat

Elgradipal เป็นคำภาษากรานาดีนเก่า ที่เกิดขึ้นจากคำสามคำ ได้แก่ Elgi+Gradi+pal

* คำว่า Elgi หมายถึงแหล่งน้ำ (โดยรวมแล้วส่วนใหญ่จะหมายถึง**แม่น้ำ**)
* คำว่า Gradi หมายถึงแผ่นดิน
* คำว่า pal ซึ่งเป็นคำปัจจัย

เมื่อรวมกันจะหมายถึง นิวาสสถานแห่งลำน้ำและแผ่นดิน ซึ่งมีการใช้ครั้งแรกในยุคเอนริพาลิมที่ 1 เพื่อลดทอนความขัดแย้งของชนกลุ่มน้อยที่ไม่พอใจที่อยู่ภายใต้นครของเทพเอนริ

คำว่า Engradimat คือคำแผลงของ Elgradi และ Enri และเพิ่ม mat เป็นคำปัจจัยต่อท้าย มีความหมายถึง การเป็นรัฐนครเมืองแบบสหพันธ์ ที่อยู่ภายใต้ผู้แทนเทพเอนริ และยังคงความเป็นนครเมืองที่มีชนกลุ่มน้อยจากกลุ่มผู้บูชาเทพองค์อื่น ๆ ในยุคของชีร์ชิน คำนี้ยังหมายถึง "รัฐ" (The State/The Land) ได้อีกด้วย

ส่วนคำว่า Elgradisarsumat คือการรวมกันของคำว่า Elgradi+sarsu+mat โดยคำว่า sarsu คือตำแหน่งผู้ว่าการเมือง และคำว่า mat ที่เป็นคำปัจจัย โดย sarsumat จะหมายถึง รัฐผู้ว่าการ หรือ สหพันธ์นคร (Federacy) ได้

## ประวัติ

### ยุคเทวราชาธิปไตย

ตามตำนานที่บันทึกอยู่ในตำราอนธศาสตร์วินิจฉยานุการกล่าวถึงเมืองเอนรีพาลได้ก่อตั้งขึ้นภายใต้การนำพาของเทพเอนริ ซึ่งเป็นบุตรชายคนโตของสุริยเทพบาซุม (Bazum, the Solar God-Emperor) และจันทราเทพีพัชกานิน (Pashganin, the Lunar Goddess) โดยได้นำพาเหล่าพี่น้องของตน ได้แก่

* Šir เทพชีร์ เทพแห่งดิน ฉายา "เจ้าแห่งมหาเกษตรกรรม"
* Takhna เทพทัคฮ์นา เทพแห่งไฟ ฉายา "เจ้าแห่งอัคคีศาสตร์"
* Tur เทพทูรฺ เทพแห่งน้ำ ฉายา "เจ้าแห่งหัตถกรรมทั้งปวง"
* Ginša เทพกินชา เทพแห่งลม ฉายา "เจ้าแห่งศิลปศาสตร์"

โดยเทพเอนริ เป็นเทพแห่งท้องฟ้าและพื้นดิน มีฉายาว่า "เจ้าแห่งกฏเกณฑ์และการปกครอง" ซึ่งเทพทั้ง 5 ได้ทำการแปลงกายเป็นมนุษย์ และมาสั่งสอนเหล่ามนุษย์ ในพื้นที่ริมแม่น้ำอาบันตีเอร์ฝั่งตอนเหนือของภูเขามาดุก และได้ก่อตั้งเมืองเอนริพาลขึ้น หลังจากนั้น เทพเอนริได้เลือกมนุษย์ที่เหมาะสม ให้เป็นเจ้าเมืองเอนริพาลและผู้ปกครองเอนริมัท ก่อนจะพากันกลับสู่สวรรค์ โดยเจ้าเมืองเอนริพาล จะถือตนว่าเป็น ผู้แทนเทพเอนริ โดยอ้างอิงจากกระบอกเครื่องยศที่หลงเหลือในพื้นที่รูมีเลียเก่า ซึ่งมีการตรวจสอบและพบข้อความที่อยู่บนกระบอกเครื่องยศ ถูกใช้โดยหัวหน้าชนเผ่าคนหนึ่งที่ได้เรียกตนเองถึงเจ้าเมืองเอนริพาลว่า

> "Gi-sha-nam Pu-elam-ma Enri-garam-ga-Sar-mat Ba-sham-ti"
>
>

> "กิชนัม, ซึ่งนามนี้, ขึ้นตรงต่อท่านผู้ว่าการตัวแทนองค์เอนริ" (Gišnam, as said, is a subordinate to your highness the Holy Governor to the god Enri)
>
>

แม้ว่าจะไม่หลงเหลือชื่อของเจ้าเมืองที่สืบทอดเมืองเอนริพาล แต่ได้มีการสันนิษฐานว่าคงปกครองเมืองได้อย่างน้อยไม่ต่ำกว่า 100 ปีขึ้นไป หากแต่หลักฐานสามารถสืบค้นเจอได้เพียงช่วงปีตั้งแต่ ก่อนสามัญศักราช 6100 เท่านั้น

หลังจากนั้น 7 ปี ตามที่เขียนในตำราอนธศาสตร์วินิจฉยานุการ ก็ได้เกิดวิปริตต่อเมืองเอนริพาล ซึ่งว่ากันว่าเจ้าเมืองคนสุดท้ายของเอนริพาลไม่ถวายพลีกรรม จึงทำให้เทพเอนริโกรธ และสาปให้พื้นที่ส่วนริมตลิ่งทั้งหมดต้องจมลงสู่แม่น้ำอาบันตีเอร์ รวมไปถึงจวนเจ้าเมืองเอนริพาล ทำให้เจ้าเมืององค์สุดท้ายเสียชีวิตลง มีผลทำให้เมืองอื่น ๆ พากันสู้รบเพื่อแย่งความเป็นเจ้าแห่งภูมิภาคเอนริมัท เข้าสู่ช่วงการแตกตัวของเอนริมัท และการเสื่อมอำนาจของเอนริพาล